Diari Oficial de la Generalitat Valenciana


Sumari del DOGV 4294, del 17-07-2002 (2002/7203)

Edicte de notificació d'expedient sancionador nº 156/01-A, a Alltours Benidorm, SRL.
------------------------------------------------------------------------------------

### Dades del document

Número de DOGV
:   4294

Data del DOGV
:   17-07-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/7203


Organisme emissor
:   Agència Valenciana del Turisme

Tipus de document
:   Anunci

Edicte de notificació d'expedient sancionador nº 156/01-A, a Alltours Benidorm, SRL. [2002/X7203]
  
Per no haver estat possible notificar de forma personal i directa a l'interessat la resolució sancionadora de data 2 de mayo de 2002, del president executiu de l'Agència Valenciana del Turisme, recaiguda en l'expedient sancionador 156/01-A a l'entitat Alltours Benidorm, SRL, es procedeix a la seua publicació en el Diari Oficial de la Generalitat Valenciana als efectes que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 26 de juny de 2002.- El director de l'Àrea de Producte: Víctor Yepes Piqueras.
  
Resolució sancionadora
  
Vist l'expedient sancionador de referència, incoat pel cap del Servei Territorial de Turisme d'Alacant contra Alltours Benidorm, SRL, NIF B-53574950 com a titular d'Alltours Benidorm, siti al carrer Finestrat, 3 - C1 de Benidorm, per presumptes infraccions a la normativa turística.
  
Antecedents de fet
  
Primer. L'expedient sancionador es va incoar mitjançant acord d'iniciació del cap del Servei Territorial de Turisme d'Alacant, de data 15 de novembre del 2001, a la vista de:
  
(La denúncia formulada per l'Associació Empresarial d'Agències de Viatges de Benidorm en data 19 de juliol del 2001, en què exposava l'activitat il·legal realitzada per l'encausada, i hi adjuntava fullet publicitari d'aquesta, editat en rus, la traducció original del qual diu el següent:
  
«Alltours
  
Agència amb servei d'excursions a Benidorm
  
La vostra guia les 24 hores
  
Alltours
  
Agència amb servei d'excursions a Benidorm
  
Carrer Finestrat núm. 3 C1 - 03316
  
Benidorm (Alacant) - Espanya
  
Tel. + 72- 29 155 €31- 25
  
Tel./ Fax + 34 € 96 680 € 31 € 30 Mòbil: + 34 38-645-52-06; 83-368-52-50
  
Representació a Rússia
  
196247 Sant Petersburg
  
Pl. Konstitutsii, 2, a/ya 298
  
Tel. +2 - 366-459-6729 Fax +2-374-166-1607
  
E-mail: lwggvvt@lir-xfmnyvlv.mr
  
El nostre equip porta més de cinc anys prestant els seus serveis a la Costa Blanca.
  
Gràcies a la nostra experiència, els turistes, que confien en els nostres serveis, gaudeixen de les seues vacances a Espanya amb les màximes comoditats. Facilitem la informació necessària, tant per als qui visiten Espanya per primera vegada com per a aquells qui hi viatgen constantment.
  
Podeu confiar plenament en la nostra ajuda en qualsevol època de l'any. No us deixarem sols amb els vostres problemes.
  
Alltours us ofereix:
  
Servei turístic durant la vostra estada a la Costa Blanca (Benidorm).
  
Organització i realització d'excursions.
  
Rutes turístiques individualitzades.
  
Reserva d'hotels i apartaments.
  
Allotjament en hotels i apartaments.
  
Servei de traducció i acompanyament per part d'un guia personal.
  
Reserva i lloguer de cotxes.
  
Automòbils amb xofer per als vostres trasllats personals.
  
Ajuda per a reservar els vostres bitllets d'avió, amb servei a domicili.
  
Recomanacions de les millors botigues, restaurants i cafès de la costa.
  
Llista completa de serveis per a adquirir un habitatge en propietat i successiva posada en lloguer.
  
Cerca de socis i projectes d'inversió amb assessorament jurídic de totes les operacions.
  
Assistència per a obrir comptes, traducció de documents bancaris.
  
Excursions regulars
  
Excursió panoràmica - 4 hores
  
Visita a la ciutat de Benidorm i els seus voltants. Els llocs d'interès turístic, les seues platges, discoteques, botigues, mercats i bars.
  
Safari Park a les muntanyes d'Aitana - 6 hores
  
Animals d'Àfrica i Àsia estan esperant que els doneu de menjar en eixir de l'autobús. No hi ha pràcticament tanques. El dinar, si ho desitgeu, a l'estil «safari- a la brasa. Podeu muntar en les atraccions i acariciar un cadell de lleó. Pícnic a les muntanyes.
  
Madrid i Toledo clàssics - 2 dies
  
Allotjament en hotel de tres estels al centre de Madrid, cinc hores de viatge d'anada en un confortable autobús. El primer dia: l'inoblidable Museu del Prado, el Palau Reial i excursió panoràmica per la ciutat; sopar en un restaurant acollidor i la ciutat nocturna a la vostra disposició. El segon dia: Toledo, antiga capital d'Espanya, ciutat protegida per la UNESCO, un museu a l'aire lliure. Excursió panoràmica, l'Alcàsser i visita a la catedral, única a Espanya.
  
Guadalest - Algar - 6 hores
  
Paratge de somni, antiga població àrab a les muntanyes amb només 60 habitants, compta amb més de 10 museus i botigues de records. Aquest lloc està inclòs en el llibre Guinness dels rècords per l'afluència de turistes. Us podeu banyar a la cascada de la muntanya de l'Algar.
  
Visita a Mundomar i Aqualandia - tot el dia
  
Mundomar és un parc d'animals i ocells marins. Molts i bonics espectacles. Aqualandia és el parc aquàtic amb aigua marina més gran d'Europa.
  
Passeigs marítims amb vaixell fins a Calp - 4-6 hores
  
Vista panoràmica de la costa, visita a restaurants especialitzats en plats de peix i productes del mar i esplèndid passeig pel mar.
  
Passeig per la badia en Aquascope
  
(Vaixell amb el fons transparent): 40 min.
  
Davant vostre el món submarí amb tota la seua bellesa. Parada de curta duració a l'illa de Benidorm.
  
Alacant i Elx clàssics - 7 hores
  
La ciutat d'Alacant, capital de la província, i el seu magnífic castell de Santa Bàrbara. La seua història i monuments. Elx: centre de la indústria del calçat de la comarca i ciutat inclosa en el llibre Guinness dels rècords per comptar amb la major quantitat de parcs de palmeres d'Europa. Jardí botànic paradisíac.
  
Múrcia i Orihuela clàssics - 6 hores
  
Visita als llocs d'interès turístic, als temples i museus. Dinar en un restaurant amb plats típics murcians. Esplèndida arquitectura, barreja de la cultura àrab i cristiana.
  
Torneig Medieval - nit
  
Magnífica vetlada amb sopar ambientat amb un torneig medieval. Barra lliure amb vi, cervesa i refrescos.
  
Poseu a prova el vostre sistema nerviós a la cambra dels horrors i ball a la discoteca ambientada amb els instruments de tortura.
  
València clàssica- 7 hores.
  
Capital de la Comunitat, tercera ciutat d'Espanya en extensió. Esplèndid nucli antic; catedral on es guarda el Sant Grial; primera llotja d'Espanya; museu de les Falles, únic en el seu gènere; el mercat cobert més gran d'Europa i, a triar entre, la nova Ciutat de les Arts i les Ciències o l'enorme Centre Comercial.
  
Parc temàtic Terra Mítica (Disney Park\*)
  
El lloc més popular de la Costa Blanca. La temàtica del nou Disney Park són les llegendes i mites dels pobles de l'antiga Roma, Egipte, Grècia, Ibèria i de la Terra Desconeguda. Gran quantitat d'atraccions, restaurants i concerts. Descomptes per a visites de dues o tres dies. Hom es pot quedar allí a viure!
  
Benidorm Palace amb sopar des de les 21.00 a les 02.00 h.
  
Espectacle amb flamenc i cabaret europeu, sopar refinat i ball.
  
Organització d'excursions per a totes les festes locals i religioses de la Costa Blanca.
  
Dies i nits inoblidables.
  
També per als amants de la pesca i dels passeigs en iot.
  
Motos aquàtiques i altres diversions.
  
Safari en jeep per les vessants de les muntanyes i els llits dels rius.
  
Organitzem excursions individuals».
  
\* A Rússia els parcs d'atraccions d'aquest tipus els anomenen Disney Park
  
(L'Acta d'Inspecció núm. 113/01-B de data 17 d'agost del 2001, en què es feia constar el següent:
  
«Inspeccionades les instal·lacions de l'establiment, s'ha verificat:
  
- Que disposa d'una oficina oberta al públic, atesa per dos empleats, si més no.
  
- Que s'hi exhibeix publicitat relativa a sales d'espectacles, per exemple Benidorm Palace; parcs turístics, per exemple Terra Mítica; museus, per exemple Museu de Cera.
  
- Que s'hi exhibeix publicitat relativa a excursions, per exemple, la denominada ?Excursió a Eivissa?, organitzada per la companyia naviliera Baleària.
  
- Que s'hi exhibeix un fullet propi, amb la marca Alltours i les dades de l'establiment, amb text en llengua russa, il·legible».
  
Segon. En l'acord d'iniciació es van nomenar instructora i secretari, i es van imputar a l'encausada els fets següents:
  
«Oferir i comercialitzar al públic en general, excursions, viatges, reserves hoteleres, etc. serveis turístics propis de l'activitat d'agència de viatges, sense estar en possessió de la llicència de l'administració turística.
  
La qual cosa infringeix els articles 28 i 29 del Reglament d'Agències de Viatges, aprovat per Decret 20/1997, d'11 de febrer (DOGV de 21 de febrer).
  
El fet esmentat està qualificat com a falta molt greu en l'article 52.1 de la Llei 3/1998, de 21 de maig, de Turisme de la Comunitat Valenciana (DOGV de 22 de maig), i pot ser sancionat, sense perjudici del que resulte de la instrucció, amb multa de fins a 74.293.159 de pessetes / 90.151,82 euros i/o clausura de l'establiment fins a l'esmena de les deficiències».
  
Tercer. Dins el termini concedit a l'efecte, la inculpada no va presentar escrit de recusació contra la instructora i el secretari nomenats, si bé va presentar escrit d'al·legacions amb data d'entrada 7 de desembre del 2001, en el qual exposa:
  
- Que l'activitat principal de l'encausada és realitzar estudis de mercat amb l'objecte d'esbrinar la possible viabilitat d'obertura d'un establiment d'agència de viatges, per la qual cosa en cas favorable de cara a la pròxima temporada sol·licitarien autorització administrativa.
  
- Mai no han realitzat activitat de programació i venda d'excursions, ja que no tenen infraestructura i els socis de la mercantil són de nacionalitat estrangera, per la qual cosa no tenen cap contacte a Espanya.
  
- Pel que fa a la publicitat existent al local on s'ofereixen serveis turístics com excursions, rutes turístiques, reserves d'hotels, etc. és aportada per agències de viatges externes a l'encausada o altres empreses a fi de promocionar els serveis turístics que ofereix Benidorm.
  
- Sol·licita finalment que es deixe sense efecte l'expedient incoat.
  
Quart. Notificada la proposta de resolució amb data 8 de gener de 2002, en el termini establert a l'efecte, la interessada no ha presentat escrit d'al·legacions.
  
Cinquè. Als arxius del Servei Territorial d'Alacant no hi ha constància que la inculpada haja estat sancionada amb anterioritat.
  
Tampoc no consta que fins a la data hi haja legalitzat l'activitat turística exercida.
  
Fonaments de dret
  
Primer. L'article 1r del Decret 20/1997, d'11 de febrer, estableix que tenen la consideració d'agències de viatges les persones físiques o jurídiques que, en possessió del títol-llicència corresponent, es dediquen professionalment i comercialment a l'exercici d'activitats de mediació i/o organització de serveis turístics, podent utilitzar mitjans propis en la prestació d'aquests, i queda reservada a les persones esmentades la condició legal i la denominació d'agències de viatges.
  
L'article 4t del mateix decret estableix la documentació a presentar junt amb la sol·licitud per a l'atorgament del títol-llicència d'agències de viatges.
  
El fet reflectit en l'acord d'iniciació infringeix l'article esmentat, i es tipifica com a falta molt greu en l'article 52.1 de la Llei 3/1998, de 21 de maig, de Turisme de la Comunitat Valenciana (DOGV de 22 de maig), l'exercici d'una activitat turística sense l'autorització, habilitació o títol administratiu requerit.
  
Segon. No s'admeten les al·legacions de l'encausada en tant que les activitats que oferta i publicita, en la documentació que forma part de l'expedient, editada per ella mateixa, coincideixen amb algunes de les descrites en l'article 2 del decret esmentat en el fonament de dret primer (a pesar del que al·lega) tals com:
  
- Venda de reserves d'hotels i apartaments.
  
- Organització i realització d'excursions.
  
- Allotjament en hotels i apartaments.
  
- Rutes turístiques.
  
- Reserves de bitllets d'avió, etc.
  
Tercer. Segons els articles 20.5 i 37.1 del Decret 206/1999, de 9 de novembre (DOGV de 17 de novembre), del Govern Valencià, regulador de la disciplina turística, els fets constatats en les actes d'inspecció es presumiran certs, tret que del conjunt de les proves que es practiquen resulte el contrari.
  
Quart. De conformitat amb l'article 53 de la Llei 3/1998, de 21 de maig, de Turisme de la Comunitat Valenciana (DOGV de 22 de maig), les infraccions contra el que disposa aquesta i la resta de disposicions en matèria de Turisme, tindran com a conseqüència la imposició de les sancions corresponents.
  
Cinquè. Segons el que disposa l'article 54 de la llei esmentada, en la imposició de sancions s'atendrà a les circumstàncies que s'hi contenen.
  
Sisè. El present expedient s'ha tramitat conforme als principis del procediment sancionador recollits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com al que estableix el capítol I del títol V de la Llei 3/1998, de 21 de maig, de Turisme de la Comunitat Valenciana, mitjançant el procediment establert en el Decret 206/1999, de 9 de novembre, del Govern Valencià, regulador de la disciplina turística.
  
Vistos els preceptes legals esmentats i la resta de disposicions d'aplicació general i especial, en virtut de les atribucions conferides en l'article 57.2 de la Llei 3/1998, de 21 de maig, de la Generalitat Valenciana, de Turisme de la Comunitat Valenciana; i l'article 25 del Decret 206/1999, de 9 de novembre (DOGV de 17 de novembre), del Govern Valencià, regulador de la disciplina turística, resolc:
  
Imposar a Alltours Benidorm, SRL, com a titular d'Alltours Benidorm de Benidorm, la sanció de sis mil euros (6.000 euros) com a autora de la infracció administrativa que es detalla en els fonaments de dret.
  
Contra la present resolució, que posa fi a la via administrativa, alternativament podrà interposar-se, o bé recurs potestatiu de reposició davant el president executiu de l'Agència Valenciana del Turisme, en el termini d'un mes, d'acord amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, d'acord amb el que estableixen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tots dos terminis d'interposició de recurs començaran a comptar des de l'endemà de la recepció de la notificació d'aquesta resolució.